„VLADNA ODREDBA št. 198/2007

z dne 30. julija 2007

o vzpostavitvi postopka, ki ga zahteva člen 5 Uredbe (ES) št. 847/2004 Evropskega parlamenta in Sveta z dne 29. aprila 2004 o pogajanjih in izvajanju sporazumov o letalskih prevozih med državami članicami in tretjimi državami

Na podlagi svojih pooblastil iz oddelka 73(3)g) Zakona XCVII iz leta 1995 Vlada odreja naslednje:

Področje uporabe

Oddelek 1

V tej odredbi ‚omejene letalske prometne pravice‘ pomenijo letalske prometne pravice, ki se dodelijo na podlagi obstoječega dvostranskega sporazuma med Madžarsko in tretjimi državami, v skladu s katerim se lahko take pravice uporabljajo le s strani enega samega letalskega prevoznika ali omejenega števila letalskih prevoznikov ali pa so predmet drugih omejitev (npr. glede pogostnosti, zmogljivosti, pristajališč).

Obdobje veljavnosti dovoljenja

Oddelek 2

1) Dovoljenje za uporabo omejenih letalskih prometnih pravic za polete na določenih progah velja za dvanajst zaporednih načrtovalnih obdobij Mednarodnega združenja letalskih prevoznikov (IATA – International Air Transport Association) od datuma začetka izvajanja letalskih prevozov, kot ga določi letalski organ.

2) Dovoljenje in pravice, ki se z njim podelijo, niso prenosljivi.

Pogajanja o letalskih prometnih pravicah

Oddelek 3

1) Informacije o razpoložljivosti omejenih letalskih prometnih pravic med Madžarsko in državami nečlanicami EU ter o pogajanjih v zvezi s temi pravicami objavi letalski organ na svoji spletni strani 45 dni pred začetkom takih pogajanj.

2) Tako objavljene informacije vsebujejo načrtovano vsebino in časovni načrt pogajanj.

3) Letalski prevozniki iz Skupnosti, registrirani na madžarskem ozemlju (v nadaljnjem besedilu: letalski prevozniki Skupnosti) lahko vložijo prošnjo za dovoljenje v 30 dneh po objavi teh informacij.

4) Pred načrtovanimi pogajanji s tretjo državo letalski prevozniki Skupnosti pisno obvestijo letalski organ do roka, objavljenega na spletni strani, o svojih operativnih namenih glede zadevne tretje države, če načrtujejo polete na progi z omejenimi letalskimi prometnimi pravicami.

Neizkoriščene omejene letalske prometne pravice

Oddelek 4

1) Letalski organ objavi na svoji spletni strani informacije o vseh morebitnih omejenih letalskih prometnih pravicah med Madžarsko in državami nečlanicami EU, ki so še neizkoriščene.

2) Letalski organ objavi na svoji spletni strani obvestilo o prejemu prve prošnje za uporabo neizkoriščenih pravic v sedmih dneh po vložitvi slednje. V 30 dneh po objavi te informacije lahko drugi letalski prevozniki zaprosijo za uporabo istih pravic. Letalski organ objavi obvestilo o vseh prošnjah, prejetih do roka, na svoji spletni strani.

Postopek

Oddelek 5

1) Prošnje za uporabo omejenih letalskih prometnih pravic vsebujejo naslednje podatke: a) ime, registrirani sedež, kraj poslovanja in tričrkovno identifikacijsko kodo letalskega prevoznika, za letalskega prevoznika Skupnosti; b) podrobnosti o načrtovani storitvi letalskega prevoza, ki jo bo izvajal prevoznik (število poletov na teden, vrsta letala, največja zmogljivost glede števila sedežev, morebitni postanki in trajanje izvajanja storitve); c) predvideni poslovni načrt prevoznika; d) začetni datum načrtovane storitve; e) narava storitve: potniška, tovorna, poštna, specifikacije storitve; f) podrobnosti o tem, kako se bo nova storitev povezala z morebitnim obstoječim omrežjem prog, na katerih prevoznik opravlja polete; g) cenik za progo.

2) Letalski prevoznik Skupnosti priloži prošnji potrdilo o plačilu upravne takse, ki jo določa ločen zakonski predpis.

Oddelek 6

1) Pri pregledu prošenj letalski organ upošteva informacije, predložene v skladu z oddelkom 5(1) v svoji ekonomski oceni, ki vsebuje oceno ugodnosti, ki se ponujajo potrošnikom, učinek na konkurenco znotraj Skupnosti in vidike, ki zadevajo tokove tovora in potnikov na zadevni progi. Letalski organ pripravi merila za to ocenjevanje in jih objavi na svoji spletni strani.

2) Letalski organ med postopkom izvede javno obravnavo, če meni, da je to primerno. Zapisnik o morebitni javni obravnavi objavi na svoji spletni strani. Letalski prevozniki, ki so vložili prošnje, lahko v treh dneh od objave zapisnika predložijo svoje morebitne pripombe.

3) Letalski organ izda svojo odločitev o dovoljenju za progo, na kateri se bodo izvajali poleti z uporabo objavljenih neizkoriščenih pravic, v 60 dneh po javni obravnavi, navedeni v pododstavku 2, oziroma, če te obravnave ni, v 60 dneh po izteku 30-dnevnega roka za vložitev prošenj, določenega v oddelku 4(2). Objavljena obvestilo o odločitvi vsebuje operativni del slednje.

4) Po temeljiti oceni letalski organ podeli operativno dovoljenje prosilcu, za katerega meni, da je najboljši, zlasti glede na potniške in/ali tovorne prevoze, spodbujanje konkurence in uravnotežen razvoj trga letalskih prevozov Skupnosti.

Pravno sredstvo

Oddelek 7

1) Na odločitev letalskega organa ni možna upravna pritožba.

2) Letalski organ objavi operativni del katere koli odločitve, sprejete med sodno revizijo, na svoji spletni strani v treh dneh po obvestilu o odločitvi.

Revizija dovoljenj

Oddelek 8

1) Letalski organ natančno spremlja letalske prevoze, ki se izvajajo na podlagi izdanega dovoljenja.

2) Na zahtevo katerega koli letalskega prevoznika Skupnosti letalski organ ne prej kot po izteku desetih zaporednih načrtovalnih obdobij po podelitvi dovoljenja revidira dovoljenje na podlagi elementov, naštetih v oddelku 6(4).

3) V sedmih dnevih po prejemu zahtevka po reviziji dovoljenja letalski organ obvesti nosilca dovoljenja in javno najavi revizijo na svoji spletni strani. Drugi letalski prevozniki Skupnosti lahko predložijo prošnjo za uporabo istih letalskih prometnih pravic v 30 dneh po objavi najave revizije. V reviziji, ki sledi, se ustrezno uporabljajo določbe oddelkov 4-6.

4) Letalski organ v naslednjih okoliščinah s takojšnjim učinkom razveljavi dovoljenje: a) če nosilec dovoljenja ne zagotavlja letalskih prevozov v skladu s pogoji dovoljenja; b) če nosilec dovoljenja ne izpolnjuje svojih obveznosti iz zadevnega sporazuma o letalskem prevozu ali drugih mednarodnih obveznosti, na podlagi katerih je bilo dovoljenje izdano; c) če nosilec ne upošteva predpisov, ki se nanašajo na zagotavljanje letalskih prevozov, do takrat, ko se te pomanjkljivosti odstranijo.

5) Letalski organ razveljavi dovoljenje: a) če nosilec dovoljenja pisno obvesti letalski organ, da ne želi več uporabljati omejenih letalskih prometnih pravic; b) če se letalski prevozi, dovoljeni z dovoljenjem, niso začeli v načrtovalnem obdobju, ki sledi opredeljenemu začetnemu datumu prevozov; c) če se izvajanje letalskih prevozov, dovoljenih z dovoljenjem, prekine in se ne vzpostavi ponovno znotraj naslednjih dveh načrtovalnih obdobij d) če v primeru, da je organ izvajanje letalskih prevozov prekinil zaradi pomanjkljivosti v izvajanju, te pomanjkljivosti niso odstranjene do konca načrtovalnega obdobja, ki sledi prekinitvi; e) če tretja država ne sprejme uradno imenovanega letalskega prevoznika Skupnosti ali pristojni organ tretje države ne izda dovoljenja za izvajanje poletov na zadevni progi oziroma to dovoljenje razveljavi.

6) Letalski prevoznik Skupnosti pisno obvesti letalski organ v osmih dneh o vsaki morebitni zavrnitvi izdaje dovoljenja oziroma razveljavitvi dovoljenja, navedeni v oddelku 5(e).

7) Letalski organ najavi razveljavitev dovoljenja na svoji spletni strani, pri čemer navede datum, na katerega se šteje, da so zadevne letalske prometne pravice neizkoriščene.

Prehodne določbe

Oddelek 9

Če so se poleti na progi z omejenimi prometnimi pravicami med Madžarsko in tretjo državo že izvajali pred začetkom veljavnosti te odredbe v skladu s takrat veljavno zakonodajo, se lahko po izteku desetih zaporednih načrtovalnih obdobij IATA po začetku veljavnosti te odredbe vloži zahteva za ponovno oceno zadevnih pravic.

Končne določbe

Oddelek 10

1) Ta odredba začne veljati 1. septembra 2007.